Մորոնի

Մորոնի (ֆր.՝ Moroni, արաբ․՝ موروني‎‎), Հնդկական օվկիանոսում գտնվող Կոմորյան Կղզիներ ինքնիշխան կղզային պետության ամենախոշոր քաղաքը, մայրաքաղաքը և կառավարության գտնվելու վայրը։ «Մորոնի» անվանումը կոմորերենից թարգմանաբար նշանակում է «կրակի սրտում»։ Հավանաբար, դա կապված է նրա հետ, որ քաղաքը գտնվում է գործող Կարտալա հրաբխի ստորոտին։ Մորոնին համարվում է կիսանկախ Նժաջիզա (Գրանդ Կոմոր) կղզու վարչական կենտրոնը, որը ամենախոշորն է հանրապետության հիմնական կղզիների թվում։ Բնակչությունը՝ ▲74 749 մարդ (դեկտեմբերի 15, 2017):


== Պատմություն ==

Հիմնադրվել է X դարում որպես սուլթանատի մայրաքաղաք, որի միջով դեպի Զանզիբար (այժմ Տանզանիա) ջրային ճանապարհ էր անցնում։ Երկար տարիներ Կոմորյան Կղզիների վարչական կենտրոնը Մայոտեում գտնվող Ձաուձին էր, սակայն 1958 թվականին պետության մայրաքաղաք է դարձել Մորոնին։


== Աշխարհագրություն ==
Քաղաքը գտնվում է Նժաջիզա (նախկինում հայտնի էր Գրանդ Կոմոր անվամբ) կղզու արևմտյան առափնյայի մոտ, 2361 մ բարձրություն ունեցող գործող Կարտալա հրաբխի ստորոտին, որի վերջին ժայթքումները տեղի են ունեցել 2005 և 2006 թվականներին։ Մորոնին գտնվում է հրաբխի խարնառանից 10 կմ հեռավորության վրա։


== Տրանսպորտ ==
Մորոնիից 15 կմ հեռավորության վրա, Հահայա գյուղում գտնվում է արքայազն Սաիդի անվան միջազգային օդանավակայանը։ Քաղաքում գործում է նավահանգիստ, որը պարբերաբար բեռնափոխադրումներ է իրականացնում դեպի մայրցամաք (Աֆրիկա) և Կոմորյան կղզեխմբի այլ կղզիներ, ինչպես նաև Մադագասկար և Հնդկական օվկիանոսի այլ կղզիներ։


== Ճարտարապետություն ==
Չնայած նրան, որ Մորոնիում գտնվում են ժամանակակից ոճով կառուցված մի քանի վարչական շենքեր, կառույցների մեծ մասը կառուցված է արաբական ոճով։ Քաղաքում են գտնվում մի շարք մզկիթներ, այդ թվում նաև Չիունդան, որը համարվում է ուխտագնացության կենտրոն։


== Տնտեսություն ==
Մորոնիի նավահանգիստը բաղկացած է ոչ մեծ նավամատույցից, որը գտնվում է բնական ծովախորշում։ Նավահանգստի միջոցով արտահանվում է վանիլին, կակաո և սուրճ։ Նավահանգստում առկա է պահեստ, որտեղ պահում են ներկրված և արտահանման ենթակա ապրանքները, ինչպես նաև նավթամթերքներ։ Մորոնիի արդյունաբերությունը մասնագիտացված է ոչ ոգելից ըմպելիքների արտադրության, եթերային յուղերի մշակման և զտման, մետաղի, անտառանյութի, հրաբխային տուֆի մշակման (ցեմենտ ստանալու նպատակով) ոլորտներում։ Մորոնին ավտոճանապարհներով կապված է մերձափնյա քաղաքների հետ, Հահայա գյուղում գործում է միջազգային օդանավակայան։


== Տուրիզմ ==

Տուրիստական ենթակառուցվածքը թույլ է զարգացած։ Ուղիղ չվերթներ դեպի Եվրոպա չեն իրականացվում։ Մորոնիի ժայռոտ ջրափնյա գիծը ծածկված է հրաբխային ապարներով, լողափերը բացակայում են (սակայն Իտսանդրա քաղաքի տարածքում, որը գտնվում է Մորոնիից դեպի հյուսիս, առկա է ոչ մեծ լողափ)։
Քաղաքի հիմնական տեսարժան վայրն է համարվում Ուրբաթօրյա մզկիթը (ֆր.՝ ncienne Mosquée du Vendredi)։ Քաղաքի պատմական կենտրոնում գտնվում են բազմաթիվ նեղ ծառուղիներ, որտեղ աղքատության մակարդակը շարունակում է աճել։ Այնտեղ գտնվում են տուրիստական բազմաթիվ տեսարժան վայրեր, որոնք հնությամբ կարելի է համեմատել Զանզիբարի Քարե քաղաքի հետ։


== Կլիմա ==
Մորոնին գտնվում է հասարակածային կլիմայական գոտում տարվա ընթացքում տեղումների մեծ քանակով։ Ամենաքիչ քանակությամբ տեղումները թափվում են հոկտեմբերին (100 մմ-ից քիչ)։
Մորոնիին, ինչպես նաև այլ քաղաքներին, որոնք գտնվում են հասարակածային կլիմայական գոտում, բնորոշ է կայուն տարեկան միջին ջերմաստիճան։ Շոգ եղանակը հաճախ ուղեկցվում է հորդառատ անձրևներով։


== Պատկերասրահ ==

		
		


== Ծանոթագրություններ ==